Broj: 711-I-2475-P-545/22-02-19

Zagreb, 09. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Tatjane Klaić,** **voditeljice za financije, plan i analizu Županijske uprave za ceste Dubrovačko-neretvanske županije,** za davanjem očitovanja Povjerenstva,na 196. sjednici održanoj dana 09. prosinca 2022.g. daje sljedeće

**OČITOVANJE**

**Sukladno odredbi članka 7. točke d) ZSSI-a, ravnatelju Županijske uprave za ceste Dubrovačko-neretvanske županije, kao obvezniku ZSSI-a, zabranjeno je uz plaću za obnašanje navedene javne dužnosti ostvarivati sve one primitke koji ne predstavljaju naknadu stvarnih troškova obnašanja dužnosti.**

Obrazloženje

Zahtjev za očitovanjem Povjerenstva podnijela je Tatjana Klaić, voditeljica za financije, plan i analizu Županijske uprave za ceste Dubrovačko-neretvanske županije. U Povjerenstvu je zahtjev zaprimljen 02. prosinca 2022. pod poslovnim brojem 711-U-9070-P-545/22-04-1, povodom kojeg se vodi predmet broj P-545/22.

Člankom 3. stavkom 1. podstavkom 62. propisano je da su ravnatelji županijskih uprava za ceste obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica postavlja upit , a vezano za članak 7. točke d) ZSSI-a, može li obveznik ZSSI-a primiti dar u naravi.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/l1), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/l1-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI-a.

Stoga sukladno članku 7. stavku 1. točki d) ZSSI-a ravnatelj Županijske uprave za ceste Dubrovačko-neretvanske županije ne može uz plaću za obnašanje navedene dužnosti ostvarivati primitke koji ne predstavljaju naknadu stvarnih troškova obnašanja dužnosti, što se odnosi na prigodne nagrade do propisanog iznosa (božićnica, uskrsnica), dar za djecu, regres za godišnji odmor te druge jednokratne nagrade, ali i sve druge primitke koje bi primali uz plaću.

Pritom Povjerenstvo ističe kako navedena zabrana primanja božićnice nije ograničena samo na novčani primitak već i na primitak božićnice u vidu bonova, kao darova u naravi, budući da obveznik i temeljem navedenog ostvaruje dodatnu naknadu za obnašanje dužnosti.

Dopunom Smjernice Povjerenstva Broj: 711-I-518-R-34/22-02-17 od 12. travnja 2022. ukazano je obveznicima da nije suprotno odredbama ZSSI-a da uz plaću koju primaju za njezino obnašanje od poslodavca ostvaruju novčane primitke koji su vezani uz stvarne troškove, kao što su dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), te da koriste službene stanove, prijevozna sredstava, računalo i mobitel.

Slijedom navedenog, Povjerenstvo je dalo očitovanje kao u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana